У сталічным Палацы мастацтва прайшла выстава пад назвай “Горад”. Ці, дакладней, у адзінай прасторы сумясціліся дзве выставы, якія няблага глядзеліся б і паасобку. Першая — гэта экспазіцыя XV Міжнароднага пленэру па кераміцы “Арт-Жыжаль”, на якім сёлета мастакі працавалі па тэме гарадской экалогіі або, кажучы інакш, прыроды ў абцугах урбаністыкі. Другая — фарбы і адценні Горада, убачаныя праз прызму жывапісу, графікі, пластыкі і праз аб’ектыў фотакамеры. Кераміка прыехала з Бабруйска, другую частку экспазіцыі прадставіў Мінск.